Լորեն Սանչես

**Լորեն Վենդի Սանչես**  (, ), ամերիկացի դերասանուհի, լրագրող, գրող և բարերար, առավել հայտնի է որպես զվարճանքի և լրատվական ծրագրերի հաղորդավար։ Նա նաև լիցենզավորված օդաչու է և «Black Ops Aviation» օդային նկարահանման ընկերության հիմնադիրը: Սանչեսը եղել է «The View» հաղորդման հրավիրյալ հաղորդավարուհի, «KTTV Fox 11» հեռուստակայանի «Good Day L.A.» հաղորդման համահաղորդավարուհի, ինչպես նաև «Fox 11 News at Ten»-ի լրատվական թողարկման և «Extra» հաղորդման հաղորդավարուհի և հատուկ թղթակից։

2024 թվականին Սանչեսը հրատարակել է իր առաջին մանկական գիրքը՝ «Ճանճը, որը թռավ տիեզերք»։ Գիրքը դարձել է «Նյու Յորք Թայմսի» բեսթսելլեր։ 2025 թվականի ապրիլի 14-ին Սանչեսը որպես ուղևոր մասնակցեց «New Shepard» հրթիռի առաջին կանանց միջուղեծրային «Blue Origin NS-31» թռիչքին, որը տևել է 10 րոպե 21 վայրկյան՝ 106 կմ բարձրության վրա։

## Կենսագրություն
Լորեն Ուենդի Սանչեսը ծնվել է 1969 թվականի դեկտեմբերի 19-ին, Նյու Մեքսիկո նահանգի Ալբուկերկե քաղաքում։ Նրա հայրը՝ Ռեյ Սանչեսը, եղել թռիչքի հրահանգիչ և մեխանիկ, իսկ մայրը՝ Էլեոնոր Սանչեսը, Լոս Անջելեսի փոխքաղաքապետի օգնական։ Սանչեսն իրեն նկարագրում է որպես «երրորդ սերնդի մեքսիկացի-ամերիկացի»։

Սանչեսը սովորել է Դել Նորտեի ավագ դպրոցում, մասնակցել է աջակցության խմբի աշխատանքներին և ուսանողական ժողովին, ինչպես նաև աշխատել է լողափի ջրաշխարհում։ Դպրոցն ավարտելուց հետո՝ 1987 թվականին, Սանչեսը Նյու Մեքսիկոյի համալսարանում սովորել է դերասանական արվեստ և խոսքի արվեստ։ Հետագայում նա տեղափոխվել է Կալիֆոռնիա և ընդունվել Կամինո քոլեջ, որտեղ նրա մոտ ախտորոշվել է դիսլեքսիա, այն բանից հետո, երբ պրոֆեսորը հայտնաբերել է նրա ուսման դժվարությունները: Այդ ախտորոշումից հետո Սանչեսը սկսել է աջակցել Միջազգային դիսլեքսիայի ասոցիացիային և հանդես է եկել առավել ներառական կրթական համակարգերի օգտին։ Դրանից հետո նա սովորել է հաղորդակցության արվեստ Հարավային Կալիֆոռնիայի համալսարանում։

1990 թվականին Սանչեսը դարձել է «Models World Magazine Cover Girl Competition» միջազգային մրցույթի հաղթող։

Սանչեսն լրագրողի իր կարիերան սկսել է Լոս Անջելեսի KCOP-TV հեռուստաալիքում՝ որպես հաղորդավարի օգնական։ Այնուհետև նա աշխատել է Ֆինիքսի «KTVK-TV» հեռուստաալիքում՝ որպես լրատվական հաղորդավարուհի և թղթակից։ Հետագայում նա դարձել է «Extra» զվարճանքի հաղորդման թղթակից։

Դրանից հետո Սանչեսը տեղափոխվել է «Fox Sports Net», որտեղ որպես «Going Deep» սպորտային ամսագրի հաղորդավար և թղթակից արժանացել է Էմմի մրցանակի անվանակարգման, եղել է «Fox Sports News Primetime»-ի հաղորդավարուհի, իսկ հետագայում՝ «FSN-ի Best Damn Sports Show Period» հաղորդման թղթակից։

2000 թվականի փետրվարին նա զբաղեցրել է երկրորդ տեղը «The View» հաղորդման երկրորդ եթերաշրջանի հաղորդավարի ազգային մրցույթում, սակայն այդ պաշտոնը ի վերջո տրվել է Լիզա Լինգին։

2005 թվականին Սանչեսը դարձել է «FOX»-ի «So You Think You Can Dance» պարային մրցույթի առաջին հաղորդավարուհին։ Սակայն մեկ մրցաշրջան վարելուց հետո նա հեռացել է՝ իր երկրորդ երեխային ունենալու պատճառով։

2010 թվականին Սանչեսի լուսանկարը հայտնվել է «People» ամսագրի «50 ամենագեղեցիկ մարդիկ» համարում և «Us Weekly»-ի «Hot Bodies» հատուկ համարում։

2016 թվականին, 40 տարեկանում թռիչք սովորելուց և օդաչուի լիցենզիա ստանալուց հետո, նա հիմնել է «Black Ops Aviation» ընկերությունը։ Սանչեսն իր գործունեությունը կենտրոնացնում է այնպիսի ֆիլմերի և հեռուստածրագրերի վրա, որտեղ կարող է կիրառել իր լիցենզավորված օդաչուի հմտությունները։

2024 թվականին նա ստացել է «Elling Halvorson Vertical Flight Hall of Fame Award» մրցանակ՝ «Living Legends of Aviation Awards» ամենամյա մրցանակաբաշխության ընթացքում՝ ուղղաթիռի օդաչուի իր վարպետության և ավիացիայի ոլորտում բիզնեսկին լինելու անվանակարգում։

Նույն թվականին Սանչեսը հրատարակել է իր առաջին մանկական գիրքը՝ «Ճանճը, որը թռավ տիեզերք»։ Այն պատմում է Ֆլին անունով մի ճանճի մասին, որը դպրոցում լավ չի սովորել, բայց շատ հետաքրքրասեր է եղել կյանքի նկատմամբ և պատահաբար հայտնվել է տիեզերք թռչող հրթիռի խցիկում։ Գիրքը «Նյու Յորք Թայմսի» բեսթսելլերների ցուցակում հայտնվել է 2024 թվականի սեպտեմբերի 29-ին։

## Բարեգործություն
Սանչեսը «Bezos Earth Fund» հիմնադրամի փոխնախագահն է և 2024 թվականին նպաստել է «Կանաչեցնենք Ամերիկայի քաղաքները» նախաձեռնության առաջխաղացմանը։ Այդ ծրագիրը յոթնամյա է և կազմում է 400 միլիոն դոլար։ Ծրագրի նպատակն է ստեղծել և բարելավել կանաչ գոտիները քիչ ապահովված համայնքներում։

2024 թվականի մարտին նա խոստացել է նվիրաբերել 60 միլիոն դոլար, որպեսզի ստեղծվեն կենսարտադրության և կլիմայի փոփոխության հետազոտական կենտրոններ։

2024 թվականի հոկտեմբերին Սանչեսն ու Բեզոսը խոստացել են 60 միլիոն դոլար նվիրաբերել «Ազգային ձկների և վայրի բնության հիմնադրամին» ()՝ մեկ տասնյակից ավելի նահանգներում 1,600,000 ակր (2,500 քառ. մղոն) տարածքների վերականգնման նպատակով։

Սանչեսը պարգևատրվել է «Conservation International» ամերիկյան բնապահպանական ոչ շահութաբեր կազմակերպության «Global Visionary Award» մրցանակով՝ բնության հրատապ խնդիրների լուծմանն իր նվիրվածության համար։

Նա մասնակցում է նաև «Bezos Courage and Civility Award» ծրագրին, որը 2024 թվականի դրությամբ բարեգործներին հատկացրել է 400 միլիոն դոլար։

Բացի այդ, Սանչեսը ներգրավված է «Bezos Day One Fund» հիմնադրամի աշխատանքներում, որն աջակցում է անօթևան ընտանիքներին՝ տրամադրելով բնակարաններ և անվճար նախադպրոցական կրթություն։

Սանչեսը մասնակցում է նաև «This is About Humanity» կազմակերպության գործունեությանը՝ կատարելով ուղևորություններ ԱՄՆ-Մեքսիկա սահման և աջակցում այնտեղ բաժանված ու վերամիավորված ընտանիքներին։ 2023 թվականին այդ կազմակերպությունը նրան պարգևատրել է իրենց տարեկան բարեգործական միջոցառման ժամանակ։
։

## Անձնական կյանք
Սանչեսի առաջին որդին ծնվել է 2001 թվականի փետրվարին։ Նրա հայրը Ամերիկյան ֆուտբոլի լիգայի նախկին խաղացող Տոնի Գոնսալեսն է։

2005 թվականի օգոստոսին Սանչեսն ամուսնացել է հոլիվուդյան գործակալ Պատրիկ Ուայթսելի հետ։ Նրանց որդին ծնվել է 2006 թվականին, իսկ դուստրը՝ 2008 թվականին։

2018 թվականին Սանչեսը սիրավեպ է սկսել Amazon-ի հիմնադիր Ջեֆ Բեզոսի հետ, երբ երկուսն էլ եղել են ամուսնացած այլ մարդկանց հետ։ 2019 թվականի հունվարին Բեզոսը և իր կինը՝ ՄաքՔենզի Սքոթը, հայտարարել են որ 25 տարի միասին լինելուց հետո նրանք պատրաստվում են բաժանվել։

2019 թվականի ապրիլին դատարանը ավարտին է հասցրել Բեզոսի և Սքոթի ամուսնալուծությունը, իսկ հոկտեմբերին դատարանը լուծարել է Սանչեսի և Ուայթսելի ամուսնությունը։

2020 թվականին մամուլը Սանչեսին արդեն անվանում էր Բեզոսի ընկերուհի։ Նրանք նշանվել են 2023 թվականի մայիսին և ամուսնացել 2025 թվականի հունիսի 27-ին Վենետիկում։

## Ծանոթագրություններ

## Արտաքին հղումներ

* 
* 

Կատեգորիա:21-րդ դարի ամերիկացի կանայք
Կատեգորիա:«Էմմի» մրցանակի դափնեկիրներ
Կատեգորիա:ԱՄՆ-ի օդաչուներ
Կատեգորիա:Ամերիկացի բարերարներ
Կատեգորիա:Ամերիկացի դերասանուհիներ
Կատեգորիա:Ամերիկացի լրագրողներ
Կատեգորիա:Ամերիկացի կին գրողներ
Կատեգորիա:Ամերիկացի կինոդերասանուհիներ
Կատեգորիա:Ամերիկացի հեռուստապրոդյուսերներ
Կատեգորիա:Կին օդաչուներ